**Lëtra pasturela - curëisema 2020:**

Mi bona surans y mi bon fredesc te nosta Diozeja Bulsan-Persenon

„Da si fruc nfati i cunescerëis. Nia uni un che dij a mi: Seniëur, Seniëur jirà ite tl rëni dl ciel, ma me chi che fej la ulentà de mi Pere“ dij Gejù tla perdica sun la mont (Mt 7,20-21). Tla prima lëtra de San Giuani possun liejer poroles che dà da pensé do. Ël scrij: „Sce un dij: Ie ame Die y ie dessenà cun si fra y si sor, pona iel n mentidlon. Chiche ne n’ama nia si fra y si sor che l vëij, ne possa nia amé Die che l ne vëij nia. Chësc ie l cumandamënt da d’ël: Chiche ama Die, dëssa nce amé si fra y si sor“ (1 Giu 20-21). Y la lëtra de San Iacun nes lascia audì paroles provocantes: „Cie ti jovel pa a un, sce l dij che l à la fede, ma l ti mancia la operes? Po’ pa la fede dassëula l salvè? … La fede ie morta, sce la ne ie nia cumpanieda dala operes“ (Iac 2,14-17). Per Gejù y per duc chëi che tën da d’ël ne ie l amor a Die nia da despartì dal amor al proscim.

**L amor se desmostra tra solidarità**

La parola solidarità ie na parola plutosc nueva y ie ultimamyenter ruveda sota druch tres la logiaca di marcëies che manacia de strënjer ite la solidarità y de ti fé tëma ala jënt te si esistënza. Da l’autra pert vëiji cun legrëza che ie nasciudes ultimamënter truepa scumenciadives tl ciamp dl ulentariat y muvimënc soziei, che se proa dassën a svilupé na sozietà alche duc posse aluré deberieda. Solidarità ie la virtù fundamentela de uni cristian. La fede ne ie nia me na dutrina astrata, zënza cuntenut, ma na urità da mëter ndrova tla pratica. Solidarità tla pratica persunela, soziela, ecunomica, eculogica y politica da uni di ne ie nia me teoria, ma n se dé da fé cuncret. La streda de viers de Die nes mëina de viers de nosc proscimo. L amor a Die se desmostra tres l amor al proscimo. Vester solidar uel di vester tlo l un per l auter. La forma plu scëmpla dla solidarità ie vester njiniei a spartì. Solidarità ie la cherta d’identità de nëus cristians.

**La miseria à truepa formes - la solidarità ënghe**

L servisc al proscim à de uni sort de dimenscions che ie suvënz complementeres:

1. l **servisc persunel** de viers dl proscim (da persona a persona)
2. l **servisc urganisà** de viers dl proscim (Caritas dla Diozeja, Lies, Muvimënc)
3. l **servisc politich**, che se dà ca per l bën dla sozietà y cëla che uni un giape chël che ti spieta.
4. **L servisc persunel**

L Papa Franzësch nes mostra la direzion: dal cialé demez al aiut cuncret, ajache l amor al proscim ne possa nia unì delegà. L ie al didancuei l pericul, che l servisc soziel vënie sburdlà for plu y plu de viers dla urganisazions profescioneles. Chël che possa unì fat da singula persones motivedes ne dëssa nia unì sëurantëut da de majera grupes o istituzions. L ne se trata suvënz nia me de giaté n aiut profescionel ma n aiut uman y de cumprenscion.

Respunsabeltà per l crià

La respunsabeltà per dut l crià ie dessegur na desfida per i guviernsc de duc i Stati dl mond, ma la toca nce pra la respunsabelteis de uni un de nëus. Zënza n autoejam de uni un, zënza mudamënt ecologioch individuel na saran nia boni de ti vester ai gran problems ecologics. La Diozeja à dat ora na fibula ecologica, ispireda ala enziclica „Laudato si“ de Papa Franzësch. Chësta pudëssa nes pité idees cuncretes de co se cumpurté de viers dl crià. Chësta desfida toca duta la generazions y dant al dut nce i jëuni, che ie njiniei a se tò su respunsabeltà te chësc ciamp tan sensibl.

**b) L servisc urganisà**

Tla Diozeja de Bulsan-Persenon iel na lingia de urganisazions, comuniteies, lies y muvimënc che se dà ca per l bën di plu dëibli y dla jënt n generel. Dant al dut se tol sëura la Caritas dla Diozeja de se udëi ora i sënies de nosc tëmps y ulache la và l plu bujën de aiut. Papa Franzësch dij te si scrit apostolich „Evangelii gaudium“ che la dimension dl amor y dl servisc al proscim ne daussa mancë no tla catechesa, no tla liturgia, no n zaul d’auter ulache l viv jënt cristiana. La comuniteies (pluanies, ujinanzes, condomini …) dëssa nstësses crì la ressources per vester bones de reagì ai debujëns dla jënt plu dëibla.

**c) L servisc politich**

Tl Südtirol ons dant al dut 4 desfides da manejé:

* L sulentum, l vester defin da seui: chësc ie n problem che crësc da ann a ann dant al dut tlo tl Europa. Chësc pertënd da uni un de nëus, de crì de plu l cuntat cun d’autra persones.
* La mancianza de cuatieres: la se damanda dai rapresentanc politics pruvedimënc che ti garantësc a duc la puscibeltà de ruvé pra n cuatier da viver deniamënter.
* Tò su muciadives: Papa Franzësch cumpëida su cater vares per ti vester a chësc problem: tò su, cialé lessù, judé do y integré.
* L bujën de cura y assistënza devënta for majer: curé y ti sté daujin ala persones che à de bujën ie sëni de solidarità danter la generazions. La va de bujën de dezijions politiches tëutes per tëmp y ëura, che chësc sevisc ne vënie nia a mancë.

Politica economica y soziala

N sistem economich che se basa sun n individualism egoistich ie la gauja de truep svilups tla fauza direzion: na economia che flurësc ne ie nia automaticamënter nce iusta. L se trata de coche la richëza vën despartida. La iustizia soziala ie cundizion per avëi la pesc, nia la varizia y l vester rabiëus do avëi y richëza.

**Mustré l nosc crëidum tres azions cuncretes**

„Da si fruc nfati i cunescerëis“ (Mt 7,20). Uni un de nëus dëssa se mpenië tl ciamp dla solidarità; da chësc mpëni depënd nce l dauni de nosta dlieja. Truep ejëmpli desmostra che nce i jëuni ie boni de tò su resposabiltëies, sce n ti dà la crëta y la lerch. Coche ovi scrit te mi lëtra pasturela ai jëuni l ann 2018 ne se realisea i jëuni tres si mpëni nia me se nstësc ma nce duta la sozietà y l mond te na maniera che ie dassën cristiana.

Mi bona surans y mi bon fredesc, ie ve lasci chësta lëtra pasturela, cun duc chisc mpënies da tò, te vosta mans. Me tres l crëidum, tres l pensier, tres la cunvinzion y l fé pea de truepes possa unì metù ndrova te nosta Diozeja chësta lëtra pasturela. Te nosta azions solidares ne sons nia dassëui: Ël nes và dan ora, Ël vën cun nëus. Jon sun la streda che nes mëina de viers dla Pasca: cun l’intenzion de mudé nos pensieres y nosc fé, de judé y de amé. Mbince a nëus duc, che la zelebrazion dl ena santa y dla festa de Pasca - mumënt plu aut dl ann liturgich - nes debe curaje a jì sun chësta streda do a d’Ël. Gejù Crist, mort sun la crëusc y ressuscità, nes scinche l Spirt Sant, che son boni de mustré y de realisé nosc crëidum.

Vosc Vescul

+ Ivo Muser Terza dumënia de Curëisema, di dla solidarità, 15 de merz 2020